Mosaflísar frá MR unnu Mema - Nýsköpunarhraðal framhaldsskólanna 28. nóvember 2019 Nýsköpunarhraðall framhaldsskólanna ( Mema ) náði hámarki með verðlaunaafhendingu í ráðhúsi Reykjavíkur á fimmtudag . Fimm teymi framhaldsskólanemenda frá jafnmörgum framhaldskólum unnu að spennandi hugmyndum og frumgerðum , og kepptu um einnar milljónar króna verðlaunafé sem Veitur ofh stóðu straum af . Sigurvegarinn í Mema – Nýsköpunarhraðli framhaldsskólanna árið 2019 var teymi frá MR sem þróaði svokallaðar Mosaflísar , utanhússklæðningu sem hvetur til mosagróðurs á lóðréttum fleti , sem er bæði til að binda kolefni sem og bæta ásýnd á stórhýsum á borð við verksmiðjur , umferðarmannvirki eða opinberar byggingar . Borgarholtsskóli bjó til búnað sem hægt er að nota til að regla blágrænar lausnir , þ.e. að veita réttu magni í jarðveginn með snjallri lögn . Fjölbrautaskólinn í Breiðholti þróaði smáforrit þar sem notendur geta leyst áskoranir í daglegu lífi sem hvetja til aukinnar umhverfisvitundar . Aðaláherslan þar var á matarsóun . Menntaskólinn við Hamrahlíð bjó til ruslatunnu fyrir lífrænan úrgang úr mýsli , þ.e. úr svepp . Tækniskólinn bjó til smáforrit sem hvetur til aukinna hjólreiða , þar sem fyrirtæki og skólar geta stutt við heilbrigðari og umhverfisvænni lífstíl starfsmanna sinna . Nýsköpunarhraðallinn styðst við hugmyndafræði hönnunarsprettar þar sem hugmyndir eru útfærðar eftir viðurkenndum nýsköpunaraðferðum alþjóðlegra tæknifyrirtækja . Að hönnunarspretti loknum þróuðu öll teymin frumgerðir að hugmyndum sínum með aðstoð sérfræðinga frá háskólasamfélaginu , Nýsköpunarmiðstöð Íslands og Fab Lab Reykjavík . Teymin fá áskorun sem valin er út frá heimsmarkmiðum Sameinuðu þjóðanna og að þessu sinni einbeittu nemendur sér að áskorunum í loftslagsmálum . Menntamaskína er nýsköpunarhraðall sem Nýsköpunarmiðstöð Íslands og Fab Lab standa að í samstarfi við Háskóla Íslands .